مڄاڄ شریف(2)

ہا سئیں ! تاں جئیں کلھ اساں لکھیا ہا جو ہُݨ میاں نواز شریف ہوریں دے بارے ہُنائیں دے اپݨے وی اُٻرݨ پئے ڳن ‘ ڳالھیں کرݨ آلے ڳالھیں کر چھوڑیندن ‘ سُݨݨ آلے سُݨ چھوڑیندِن تے ڳالھیں اپݨے پرائے سبھے کریندن ۔ پر جیرھی ڳالھ لِکھت پڑھت اِچ آ ونڄے ‘ اوندی ٻی ڳالھ ہوندی اے ۔ وَل چھپی ہوئی لکھت آلی ڳالھ تاں اُونویں اِی پکی ہوندی اے ۔ لِکھݨ آلا اپݨے لِکھیے کنوں ’’نہ مُکر‘‘ نی پئے سڳدا ۔ تے سچی ڳالھ اے جو ڳالھ اِی اُوہا پھؤکھمدی اے جیرھی لِکھ پڑھ اِچ اَئی ہووے۔

جئیں جنرل ضیاء حاکمیں اِچوں اَپݨے مَٹ آپ ہا ۔ اُونویں ضیا شاہد اخبار نویسیں اِچوں اپݨے مَٹ آپ اے ‘جنرل ضیاء میاں نواز شریف کوں اپݨا ’’ٻالکا‘‘ بݨایا ہا تے ضیا شاہد جیہیں اونکوں اَپݨیں لکھتیں اِچ ’’بمبُو‘‘ تے چڑھا کراہیں ’’لیڈر‘‘ اَتے سیاستدان ڳݨوایا ہا ۔ کوئی چنڳیں صفت ایجھی کائناں ہئی جیرھی اُنہائیں کوں میاں صَیب اِچ نہ نظری ہووے تے ہنائیں نہ لکھی ہووے ‘ ہُݨ ضیا شاہد لکھیئے اساں اخباریں اِچ ’’ٹیلی ویژن‘‘ تے جلسیں اِچ بیان بازی اِچ ‘ خبریں اِچ کیا کُجھ کائنی کیتا؟ جَیں جَیں تُسیݙی خاطر قربانی ݙتی ویلھا آوَݨ تے تُساں اُوندے نرگھٹ تے کاتی پِھروا تے اونکوں کُہاوݨ اِچ دیر نی لاتی ۔ گورنر جیلانی ‘ غلام اسحاق خان ‘ جنرل عبدالحمید گل ‘ جنرل اسلم بیگ ‘ آغا مرتضیٰ پویا ‘ قاضی حسین احمد‘ حنیف رامے ‘ الطاف حسین‘ غلام مصطفی جتوئی ‘ زاہد سرفراز ‘نوابزادہ نصراللہ ‘ مولانا سمیع الحق ‘ کَیں کَیں دا ناں لِکھوں ‘ کیرھا کیرھا تُسیݙے نال کائناں ہا ‘ تے تُساں کَیں کَیں کوں کائنی ݙنبھیا؟۔

ایہے سبھے اَپݨے کنیں کوں ہتھ لا تے پَرے کیوں بھڄ ڳے؟ ۔ اقبال احمد خان ‘ حامد ناصر چھٹہ ‘ منظور احمد وٹو جیہے بندے تُسیکوں کیوں چھوڑ ڳے؟ جیڑھا تُسیݙے نال ٹُرئیے اُوہو دھاٻے دھوڑے تے دَھکے کھا تے پِچھی تے بَھنّے ‘ جَیں تُسیݙے ہتھ اِچ ہتھ ݙتے … لڳے ‘ اُوہو مخالف تھے ‘جیرھا تُساں کنوں جتنا پَرّے ہے۔ 

تُسیکوں کݙاہیں نی مِلیا‘ تُسیکوں چنڳیں رِیت نی ڄاݨدا ‘ اُوہو تُسیݙے ہُدّے اِچ اے ‘ جیرھا نیڑے لڳسے ‘ کئی واری پَرکھیسے ‘ اوہو تُسیݙے خلاف تھی ویسے ۔ ایں ڳالھوں جو تُساں ہر بندے کوں ’’وِکائو‘‘ سمجھے ۔ ہر ڳالھ دا ہر کم دا مُل پاوَݨ دے ہیلکے وے ‘ جیرھا بندہ تُسیݙا ۔ مخالف ہووے ‘ اوندے بار آکھدو ‘ ایندے نال گل کرو ۔ کیا چہندے؟ کیا منگدے؟ تُسیݙی حکومت بݨی جماعت اسلامی آلیں مجیب الرحمن شامی کوں سُدھا سما آلی وزارت دا مُشیر بݨاوݨ کیتے آکھیا۔ تُساں وَلدی ݙتی قاضی صیب ! رہݨ ݙیو ‘ ایجھیں بندیں کوں چوڳ پئی آئو ‘ کم گھدی آئو ‘ وزیر مشیر بݨاوݨ دی کہیں لوڑ اے؟ ضیا شاہد ٻہوں کجھ لکھیے ‘ میاں صیب دی چنڳیں رِیت سُنڄاݨ کرائی اے ‘ پر اساں کنے اِتی جھاہ کِتھوں آئی ‘ اَتے لکھیں ہوئیں ݙوں چَوں ڳالھیں کنوں اِی اندازہ تھی ویندے جو میاں نواز شریف ہوریں دا مڄاڄ شریف کیا ہے؟

 حوالہ 
ٻٹ کڑاک، مصنف: انیس دین پوری۔ ناشر: جھوک پبلشرز ملتان